Maa- ja metsätalousministeriö

Tiedote 3.1.2020

**Leppä käynnistää kiertueen luonnonvara-alan ilmastoratkaisuista**

**Ministeri tapaa alan ammattilaisia ja opiskelijoita ympäri Suomen**

Maa- ja metsätalousministeri **Jari Leppä** kiertää vuoden 2020 aikana Suomea teemalla *Ratkaisujen kiertue - ilmasto ja luonnonvaratalous*. Tarkoituksena on Lepän mukaan etsiä ”ihmisen kokoisia ratkaisuja” ilmastonmuutokseen sekä tutustua jo olemassa oleviin ja tutkimuksen alla oleviin ilmastonmuutosta ehkäiseviin innovaatioihin niin yrityksissä kuin tutkimuslaitoksissa.

Kiertue alkaa Savonlinnasta 20. tammikuuta ja päättyy Kurikkaan Maaseutuparlamenttiin lokakuun 2. päivänä. Siinä välissä ministeri Leppä vierailee useilla paikkakunnilla eri puolilla Suomea ja tutustuu alueiden erilaisiin kestävän kehityksen ratkaisuihin sekä keskustelee niistä luonnonvara-alan tuottajien kanssa. Lisäksi hän tapaa toisen asteen opiskelijoita lukioissa ja oppilaitoksissa ja kuulee heidän käsityksiään ilmastokriisin ratkaisemista.

”Maa- ja metsätaloudella on merkittävä rooli ilmastonmuutoksen ratkaisijana. Aloilla toimitaan jo nyt kestävän kehityksen periaatteiden mukaisesti, mutta esimerkiksi riskienhallintaan, maaperän hyvään kasvukuntoon, hiilensidontakykyyn ja vesitalouden hallintaan pitää edelleen kehittää uusia ratkaisuja. Selvää on, että kestävästi tuotetun ruuan kysynnän kasvu on iso mahdollisuus Suomelle”, ministeri Leppä linjaa.

**Leppä haluaa kuulla nuoria**

”Nuoret eri puolilla maailmaa ovat ottaneet voimakkaasti kantaa ilmastonmuutokseen ja olleet huolissaan tulevaisuudestaan. Siksi haluan tavata ja keskustella nuorten kanssa sekä kuunnella mitä ehdotuksia heillä on asian ratkaisemiseksi.”

Hallitusohjelman mukaisesti luonnonvarojen kestävää käyttöä ja biotaloutta edistetään. Painotukset luonnon monimuotoisuuteen ja ilmastoon näkyvät vuoden 2020 budjetissa luonnonvara-alojen määrärahoissa. Ne luovat perustan kilpailukykyiselle uusiutuviin luonnonvaroihin perustuvalle liiketoiminnalle, joka sovittaa yhteen luonnonvarojen käytön ja suojelun tarpeet sekä luo hyvinvointia luonnon virkistyskäytön avulla ympäri maata.

Esimerkiksi merkittävä on 20 miljoonan euron panostus maankäyttösektorin ilmastopolitiikkaan, jolla vahvistetaan hiilinieluja ja vähennetään maakäyttösektorin päästöjä.

Liitteenä ensimmäisen tilaisuuden (20. tammikuuta) ohjelma Savonlinnassa. Leppä keskustelee ensin klo 10 Savonlinnan lukion oppilaiden kanssa, pitää sitten lehdistölounaan klo 11.30 ja osallistuu Luken Savonlinnan toimipisteen avajaisiin klo 13.00. Klo 14.15 alkaen Leppä vetää päivän päätilaisuuden maa- ja metsätalouden yrittäjien kanssa. Klo 16 hän vierailee vielä paikallisessa Erosen Kala -yrityksessä.

**Lisätietoja:**

Erityisavustaja Annukka Kimmo p. 050 478 0226

Johtava viestintäasiantuntija Pekka Väisänen p. 040 773 0644